Broj: 711-I-662-M-187/22-02-17

Zagreb, **12. travnja** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Klaudie Barčot, članice Uprave trgovačkog društva SANITAT DUBROVNIK d.o.o. za komunalne djelatnosti,** za davanjem mišljenja Povjerenstva, na 167. sjednici, održanoj **12. travnja** 2022., daje sljedeće:

**MIŠLJENJE**

**S obzirom da obveznica Klaudia Barčot, članica Uprave trgovačkog društva SANITAT DUBROVNIK d.o.o. za komunalne djelatnosti, nije na bilo koji način povezana s portalom Dubrovnik Insider, kao niti s osobom koja je odgovorna osoba tog portala te je ujedno zaposlenik navedenog trgovačkog društva kojoj je kao direktor društva nadređena, u ovoj se situaciji ne nalazi u potencijalnom sukobu interesa, slijedom čega ne postoje zapreke da odlučuje o eventualnim poslovnim odnosima sa tim portalom.**

Obrazloženje

Zahtjev za davanjem mišljenja Povjerenstva podnijela je Klaudia Barčot, članica Uprave trgovačkog društva SANITAT DUBROVNIK d.o.o. za komunalne djelatnosti. U knjigama ulazne pošte Povjerenstva zahtjev je zaprimljen 7. travnja 2022. pod poslovnim brojem 711-U-4090-M-187/22-01-3, povodom kojeg se vodi predmet broj M-187/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona, stoga je Klaudia Barčot povodom obnašanja dužnosti članice Uprave trgovačkog društva SANITAT DUBROVNIK d.o.o. za komunalne djelatnosti, kojem su jedini suosnivači jedinice lokalne samouprave, zakonska obveznica.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je trgovačko društvo SANITAT DUBROVNIK d.o.o. za komunalne djelatnosti sklapalo ugovore o poslovnoj suradnji sa medijskim kućama i portalima te da su nakon njihova isteka ponovno sklapani pojedini ugovori o poslovnoj suradnji, ovisno o procjeni čitanosti istih.

Navodi da sklopljeni ugovor sa portalom Dubrovnik Insider istječe 30. lipnja 2022. te da je istom poslana obavijest kako neće biti sklopiti novi ugovor, pri čemu se naglašava da je odgovorna osoba navedenog portala ujedno zaposlenik trgovačkog društva SANITAT DUBROVNIK d.o.o. za komunalne djelatnosti.

Obveznica traži mišljenje Povjerenstva nalazi li se u potencijalnom sukobu interesa, ako bi se nastavila poslovna suradnja sa portalom Dubrovnik Insider.

Člankom 5. stavkom 1. točkom 6. ZSSI/21-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Povjerenstvo je povodom navedenog zahtjeva za mišljenje razmatralo je li se Klaudia Barčot, kao obveznica povodom obnašanja dužnosti članice Uprave trgovačkog društva SANITAT DUBROVNIK d.o.o., nalazi u sukobu interesu vezano za poslovni odnos sa portalom Dubrovnik Insider, dok takvu situaciju nije razmatralo u odnosu na osobu koje je zaposlenik navedenog trgovačkog društva te istodobno odgovorna osoba navedenog portala, jer ista nije obveznik ZSSI/21-a.

Iz zahtjeva za mišljenje proizlazi da trgovačko društvo SANITAT DUBROVNIK d.o.o. za komunalne djelatnosti nije produljilo poslovnu suradnju s nekolilo medijskih nakladnika i portala, te da je to odlučilo učiniti i s portalom Dubrovnik Insider, o čemu je isti obaviješten.

Također, iz zahtjeva za mišljenje ne proizlazi da bi odgovorna osoba portala Dubrovnik Insider koja je istodobno zaposlenik trgovačkog društva SANITAT DUBROVNIK d.o.o. za komunalne djelatnost, u kojem obveznica obnaša javnu dužnost, bila član njezine obitelji ili da bi na koji drugi način bila s njom interesno ili osobno povezana, kao niti da bi obveznica bila poslovno, financijski, vlasnički ili na bilo koji drugi način povezana sa predmetnim portalom.

Također, imajući u vidu da je obveznica Klaudia Barčot kao članica Uprave navedenog trgovačkog društva hijerarhijski nadređena zaposelniku društva, ne nalazi se s njim u odnosu zavisnosti u kontekstu odlučivanja o produljenju poslovnog odnosa.

Stoga se u ovoj situaciji obveznica ne nalazi u potencijalnom sukobu interesa te ne postoje zapreke da odlučuje o eventualnim poslovnim odnosima sa tim portalom.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznici Klaudiji Barčot, putem mail adrese
2. Objava na internetskoj stranici Povjerenstva
3. Pismohrana